Source: https://www.podnikajte.sk/start-podnikania/c/43/category/zdruzenie/article/zdruzenie-osob-na-podnikanie.xhtml
Timestamp: 2017-05-23 08:45:18+00:00
Document Index: 6236675

Matched Legal Cases: ['§ 830', '§ 831', '§ 835', '§ 833', '§ 834', '§ 835']

Združenie osôb na spoločné podnikanie - podnikajte.sk
Hľadať	Združenie osôb na spoločné podnikanie
Právne formy podnikania a zakladateľský know-howPodnikanie v združení
Účastníkmi združenia, teda aj zmluvy na spoločné vykonávanie podnikateľskej činnosti môžu byť len osoby, ktoré sú podnikateľmi. Podnikateľské činnosti, ktoré sa v rámci združenia vykonávajú, sa nemôžu vykonávať v mene združenia, pretože združenie nemá právnu subjektivitu (nie je právnickou osobou), nemôže byť teda subjektom záväzkových vzťahov. Činnosti sa preto môžu vykonávať iba v mene konkrétnych účastníkov združenia.
Legislatíva neupravuje konkrétne náležitosti zmluvy medzi účastníkmi, mala by však obsahovať:
účel, ktorý má byť spoločne dosiahnutý,
akú činnosť budú jednotliví účastníci vykonávať na dosiahnutie účelu,
spôsob rozhodovania o spoločných záležitostiach,
podmienky vystúpenia a vylúčenia zo združenia,
spôsob vysporiadania účastníkov pri rozpustení združenia.
Záväzok účastníka nemôže spočívať len v poskytovaní majetkového vkladu bez pracovnej činnosti. Účastníci môžu prispieť k dosiahnutiu účelu tým, že:
sú povinní poskytnúť svoju činnosť (§ 830),
môžu byť povinní poskytnúť majetkový vklad – podľa zmluvy (§ 831).
Práva a povinnosti nevznikajú združeniu, ale jednotlivým účastníkom združenia, ktorí za ich splnenie zodpovedajú celým svojím majetkom. Za záväzky voči tretím osobám (veriteľom) sú účastníci zaviazaní spoločne a nerozdielne (§ 835).
Poskytnuté peniaze alebo iné veci určené podľa druhu sú v spoluvlastníctve všetkých účastníkov v pomernej výške (§ 833). Veci určené jednotlivo sú v bezplatnom užívaní všetkých účastníkov. Združenie nemá vlastný majetok, majetok získaný pri výkone spoločnej činnosti sa stáva spoluvlastníctvom všetkých účastníkov (§ 834). Podiely získané na majetku získanom spoločnou činnosťou sú rovnaké, ak zmluva neurčuje inak (§ 835).
Všetci účastníci majú pri zániku - rozpustení združenia nárok na vrátenie hodnôt poskytnutých nadaný účel, majetok získaný spoločnou činnosťou sa rozdelí spôsobom určeným v zmluve.
Témy: Podnikanie v združení
Ján Benko | 10.06.2013